ΠΑΝΕΠΙΣΤΗΜΙΟ ΛΕΥΚΩΣΙΑΣ

Σχολή Επιστημών της Αγωγής

Μάθημα EDUC-521DL, Ενότητα: 4, Θέμα 2ο , Δραστηριότητα.

Από την:

Λάσκαρη Άννα (Α.Φ.Τ. Α124Ν1959)

**Να υποθέσεις ότι υπηρετείς σε κάποιο γενικό σχολείο και σου ανέθεσε ο δ/ντής του να ετοιμάσεις μια μικρή εισήγηση για τη δυσλεξία σε παιδιά που θα γίνει στο πλαίσιο προγραμματισμένης ενδοσχολικής επιμόρφωσης των συναδέλφων εκπαιδευτικών του σχολείου σου.**

**Ποια σημεία θα επέλεγες να αναπτύξεις γύρω από τη διαταραχή αυτή; Πώς θα σκιαγραφούσες το προφίλ της και το ρόλο του εκπαιδευτικού στην αντιμετώπισή της στο συνηθισμένο σχολείο; Θα ανέφερες παραδείγματα από τη σχολική πράξη και ποια; Οι σκέψεις σου αυτές να αποτελέσουν το συνοπτικό κείμενο μιας εισήγησης έκτασης τριών σελίδων περίπου .**

Όλοι μας έχουμε ακούσει για τον όρο μαθησιακές δυσκολίες στην εκπαίδευση. Οι μαθησιακές δυσκολίες αφορούν μια ετερογενή ομάδα διαταραχών που εκδηλώνονται με δυσκολίες του παιδιού στο μαθησιακό χώρο. Σε μια κατηγορία των μαθησιακών δυσκολιών αναφέρεται ο όρος ειδικές μαθησιακές δυσκολίες – δυσλεξία, μια δυσλειτουργία που έχει νευρολογική και συχνά κληρονομική βάση, και η οποία συνδέεται με την κατάκτηση και την επεξεργασία της γλώσσας. Οι μαθητές με δυσλεξία παρουσιάζουν σημαντική δυσκολία κυρίως στην κατάκτηση του μηχανισμού της ανάγνωσης και γραφής, καθώς και ελλείψεις σε επιμέρους δεξιότητες όπως οπτική- ακουστική μνήμη, χώρο - χρονική αντίληψη, προσανατολισμό κ.α..

Η Δυσλεξία είναι γνωστή πάνω από 100 χρόνια και  επηρεάζει τη ζωή εκατομμυρίων παιδιών και ενηλίκων σε όλο τον κόσμο, **με σοβαρές εκπαιδευτικές, ψυχολογικές και κοινωνικές συνέπειες.** Εμφανίζεται **στα αγόρια σε αναλογία 4:1 σε σχέση με τα κορίτσια και εκδηλώνεται τα πρώτα χρόνια φοίτησης στο δημοτικό** σχολείο ως μια απροσδόκητη αποτυχία ή πολύ χαμηλή επίδοση **στην ανάγνωση και τη γραφή**, που δε δικαιολογεί η ηλικία, οι εκπαιδευτικές ευκαιρίες και το νοητικό επίπεδο του παιδιού. Σ’ αυτό το σημείο αξίζει να τονίσουμε ότι τα παιδιά με δυσλεξία παρουσιάζουν κανονικές ή και πολλές φορές αυξημένες νοητικές ικανότητες.

Οι δυσκολίες αυτές, **ποιοτικά και ποσοτικά,  ποικίλουν από άτομο σε άτομο** με τα συμπτώματα να διαφοροποιούνται ανάλογα με την ηλικία. Ειδικότερα, το παιδί με ειδικές μαθησιακές δυσκολίες - δυσλεξία μέσα στη σχολική τάξη διαμορφώνει ένα προφίλ μαθητή που έχει διακυμάνσεις στην επίδοση του, εργάζεται αργά, κουράζεται γρήγορα, αντιμετωπίζει διαρκώς δυσκολίες στην οργάνωση και εκτέλεση δραστηριοτήτων της μελέτης και του εαυτού του γενικότερα, με αποτέλεσμα πολλές φορές λανθασμένα να χαρακτηρίζεται  από τους δασκάλους και τους γονείς του ως τεμπέλης, αφηρημένος, αδιάφορος, απρόσεκτος, αδιάβαστος και άλλα πολλά.

**Ψυχολογικές συνέπειες**

Οι συνεχείς αποτυχίες που βιώνουν οι μαθητές με δυσλεξία τους καλλιεργούν συναισθήματα χαμηλής αυτοεκτίμησης. Αποδυναμώνεται η αυτοπεποίθησή τους και καταβάλλονται από απογοήτευση και πικρία. Γενικά δεν έχουν κίνητρο για μάθηση, αφού ούτε ικανοποιούνται εσωτερικά λόγω των χαμηλών επιδόσεών τους, ούτε και επαινούνται εύκολα για τον ίδιο λόγο. Αν αντιμετωπίζονται και απαξιωτικά, τότε απογοητεύονται πλήρως και αμφιβάλλουν για τις ικανότητές τους. Γι’ αυτό συνήθως κλείνονται στον εαυτόν τους ή επιδίδονται σε αντικοινωνική συμπεριφορά για να κάνουν αισθητή την παρουσία τους.

Σε πολλές περιπτώσεις η δυσλεξία συνοδεύεται και από υπερκινητικότητα και τότε οι μαθητές αυτοί γίνονται αντικείμενα δυσμενούς κριτικής και για τη μάθηση και για τη συμπεριφορά. Φυσικά μια τέτοια αντιμετώπιση των παιδιών αυτών λειτουργεί αρνητικά και προς τις δύο κατευθύνσεις, τη μάθηση και τη διαμόρφωση της προσωπικότητάς τους.

Κρίσιμος λοιπόν ο ρόλος μας, οι οποίοι ως εκπαιδευτικοί και με τη βοήθεια των ειδικών, ειδικών εκπαιδευτικών και γονέων οφείλουμε να ενσκήψουμε με υπευθυνότητα, να τους συμπαρασταθούμε και να τους διδάξουμε με τον τρόπο με τον οποίο μπορούν να μάθουν αφού οι μαθητές αυτοί, απλώς δεν μπορούν να μάθουν με το συμβατό τρόπο διδασκαλίας. Είναι γνωστό ότι παρόλο που **η δυσλεξία διαρκεί όσο και η ζωή**, τα άτομα με δυσλεξία συχνά ανταποκρίνονται με επιτυχία στην **έγκαιρη και κατάλληλη παρέμβαση.**

Αρχικά οφείλουμε να αναγνωρίζουμε τα συμπτώματα με τα οποία αυτή γίνεται αντιληπτή. Γενικά χαρακτηριστικά που παρουσιάζουν παιδιά με ειδικές δυσκολίες μάθησης – δυσλεξία στην σχολική πράξη είναι τα εξής:

* Ασυμφωνία μεταξύ γενικής ικανότητας και επίδοσης.
* Δυσκολίες στην ανάγνωση και στην ορθογραφία.
* Δυσκολίες στο γραπτό λόγο.
* Προβλήματα στην κατανόηση γραπτών κειμένων.
* Δυσκολίες στα Μαθηματικά και ειδικά στην αφομοίωση συμβόλων.
* Μειωμένη μνημονική ικανότητα.
* Διάσπαση της προσοχής και χαμηλή ικανότητα αυτοσυγκέντρωσης.
* Προβλήματα στην αντίληψη της κατεύθυνσης, της διαδοχής και της σειράς.
* Σύγχυση δεξιού-αριστερού.
* Προβλήματα αυτοδιαχείρισης και οργάνωσης.
* Δυσκολίες στην παρακολούθηση οδηγιών και αλληλουχίας γεγονότων.

Εμείς ως εκπαιδευτικοί δε νομιμοποιούμαστε να χαρακτηρίσουμε ένα μαθητή ως δυσλεξικό, αν δεν έχει διαγνωσθεί η δυσλεξία σ’ αυτόν. Γνωμάτευση για πιστοποίηση της δυσλεξίας μπορούν να χορηγήσουν τα οικεία ΚΕ.Δ.Δ.Υ (πρώην Κ.Δ.Α.Υ.) ή τα Ιατροπαιδαγωγικά Κέντρα που είναι αναγνωρισμένα από το Υπουργείο Παιδείας. Αν έχουμε υποψία για κάποιο μαθητή ότι είναι δυσλεκτικός και δεν υπάρχει σχετική γνωμάτευση, μπορούμε να προτείνουμε στους γονείς του να επισκεφθούν ένα τέτοιο κέντρο.

**Πώς μπορεί ο εκπαιδευτικός να βοηθήσει το δυσλεξικό μαθητή του.**

Δεδομένου ότι όλοι οι μαθητές δικαιούνται ίσες ευκαιρίες γιο εκπαίδευση και μάθηση, ο δυσλεξικός έφηβος δικαιούται συμπληρωματική βοήθεια μέσω προγραμμάτων ενισχυτικής διδασκαλίας (βλ. Νόμο 1824 περί Ενισχυτικής Διδασκαλίας ΦΕΚ 30-12-88) και απαλλαγή από τις γραπτές εξετάσεις, όπως ορίζει το Π.Δ. 420/30.5.78 για τις «Περιπτώσεις υποκαταστάσεως γραπτών δοκιμασιών υπό προφορικών». Επί πλέον, ο καθηγητής, ο ευαισθητοποιημένος σε θέματα μαθησιακών δυσκολιών και δυσλεξίας, μπορεί να βοηθήσει σημαντικά το δυσλεξικό μαθητή του μέσα στην τάξη, εφόσον γνωρίζει ότι:
Η σωστή συναισθηματική - εκπαιδευτική προσέγγιση του μαθητή από το δάσκαλο ή τον καθηγητή του είναι δυνατόν ν' αλλάξει αποφασιστικά τη στάση που έχει απέναντι στο σχολείο, και στην κοινωνία. Να του δώσει την αισιοδοξία και τη δύναμη που χρειάζεται για να προγραμματίσει το μέλλον του, να επιτύχει τους στόχους του και να γίνει ένα υπεύθυνο, ανεξάρτητο και παραγωγικό μέλος της κοινωνίας.

**Σχολική Ενσωμάτωση**

Η απάντηση στο ερώτημα για το κατάλληλο πρόγραμμα εκπαίδευσης του δυσλεξικού δεν είναι η απομάκρυνσή του από τη σχολική τάξη όπου ανήκει. Δε συνεισφέρει θετικά στη νευροφυσιολογική του ωρίμανση η πλήρης τοποθέτησή του σε ειδικό πρόγραμμα ή η επανάληψη της τάξης. Αντίθετα, τέτοιου είδους λύσεις οδηγούν στην ετικετοποίηση, στην εγκατάλειψη της προσπάθειας για μάθηση, και στη δημιουργία περισσότερων εκπαιδευτικών, ψυχολογικών και κοινωνικών προβλημάτων. Σύμφωνα με τα πορίσματα διεθνών ερευνών , τα βασικότερα από τα «σημεία-κλειδιά» για την επιτυχή ενσωμάτωση των δυσλεξικών στο πρόγραμμα του κανονικού σχολείου είναι τα εξής:

* **Διακριτική Βοήθεια:** Τοποθετήστε το δυσλεξικό μαθητή σε μια θέση όπου μπορείτε να ελέγχετε διακριτικά την εργασία του και να τον βοηθάτε με μεγαλύτερη ευκολία.
* **Εξατομικευμένη Βοήθεια:** 'Όποτε και όπου είναι δυνατόν αφιερώστε λίγο χρόνο στο δυσλεξικό μαθητή σας, προσφέροντας έτσι εξατομικευμένη βοήθεια και διδασκαλία. Όποιες κι αν είναι οι απαιτήσεις του μαθήματος, υπάρχουν πάντα λίγα λεπτά της ώρας για εξατομικευμένη προσέγγιση των μαθησιακών δυσκολιών κάποιου μαθητή σας.
* **Περισσότερο Χρόνο:** Δώστε στο μαθητή με δυσλεξία περισσότερο χρόνο για την εκτέλεση γραπτής εργασίας. Όταν αξιολογείτε το έργο του, δώστε μεγαλύτερη σημασία στο περιεχόμενο, παρά στην παρουσίαση του κειμένου. Επιπλέον, αν διαπιστώσετε ότι μελέτησε, αλλά λόγω δυσκολιών στη γραπτή έκφραση δεν παρουσιάζεται σωστά το νόημα, δώστε έμφαση στο γεγονός ότι όντως μελέτησε. Οι αρνητικές παρατηρήσεις, δε θα έχουν κανένα θετικό αποτέλεσμα στην αντιμετώπιση της δυσκολίας του.
* **Διόρθωση Γραπτού 'Έργου:** Κατά τη διόρθωση των γραπτών του μη χρησιμοποιείτε έντονο χρώμα. Μια «κοκκινισμένη» σελίδα οδηγεί σε σύγχυση, σε συναισθήματα χαμηλής αυτοπεποίθησης κι όχι σε αισιοδοξία και πρόοδο. Διορθώστε μόνο τα βασικότερα σφάλματα. Κάθε μικρή βελτίωση είναι καλύτερη από τη μαθησιακή στασιμότητα ή την οπισθοδρόμηση.
* **Περίληψη Μαθημάτων:** Απαιτήστε απ' αυτόν την περίληψη του μαθήματος κι όχι όλες τις λεπτομέρειες ενός πολυσέλιδου κειμένου. Ζητήστε από κάποιον ή κάποιους συμμαθητές του να τον βοηθούν με τις περιλήψεις, την αντιγραφή και την τήρηση σημειώσεων μέσα στην τάξη.
* **Ευκαιρίες για Αντιστάθμιση των δυσκολιών του:** Φροντίστε να δίνετε ευκαιρίες που θα επιτρέψουν τη συμμετοχή του σε δραστηριότητες όπου είναι ιδιαίτερα ικανός. Κάτι τέτοιο θ' αντισταθμίσει τις μαθησιακές δυσκολίες του, θα βελτιώσει την εικόνα που έχουν οι άλλοι για το άτομό του και θ' αυξήσει σίγουρα την αυτοπεποίθησή του.
* **Ευανάγνωστο Κείμενο:** Το ευανάγνωστο κείμενο στον πίνακα βοηθάει πάντα το δυσλεξικό μαθητή στην αντιγραφή και στην κατανόηση του μαθήματος. Επιπλέον, τα διαγωνίσματα που δίνονται γραμμένα με καθαρές αποστάσεις, μικρά κείμενα και χωρίς αλφαβητικές ή αριθμητικές αντιστοιχίσεις είναι πολύ βοηθητικά. Συνήθως ο μαθητής με δυσλεξία μπορεί να δείξει τις γνώσεις του σε ερωτήσεις όπου μπορεί να επιλέξει την απάντηση, παρά σε αυτές που πρέπει να την γράψει.
* **Αξιολόγηση της Προσπάθειας:** Έχετε υπόψη σας ότι ο δυσλεξικός μαθητής χρειάζεται πολύ περισσότερο χρόνο και κόπο απ' ό, τι οι συμμαθητές του για κάθε εργασία που απαιτεί ανάγνωση ή γραφή. Αν χρησιμοποιείτε τα ίδια κριτήρια αξιολόγησης για όλους τους μαθητές σας, οι δυσλεξικοί θα 'ναι πάντα «οι αδικημένοι» της τάξης. Σίγουρα, δεν υπάρχει τίποτα πιο αποθαρρυντικό για τον έξυπνο έφηβο, απ' το να νιώθει πως οι προσπάθειές του μετρούν ελάχιστα για τον καθηγητή του
* **Συνεχής Ενθάρρυνση:** Φροντίστε να επαινείτε κάθε προσπάθεια, ακόμα κι όταν τα αποτελέσματα είναι φτωχά σε σύγκριση με εκείνα των μη δυσλεξικών μαθητών σας. Ενθαρρύνετε τον να βελτιώσει την επίδοση του στα δύσκολα γι’ αυτόν μαθήματα δίχως να βρίσκεται σε διαρκή ανταγωνισμό με τους συμμαθητές του. Είναι πολύ ευχάριστο και ενθαρρυντικό, να σου δείχνουν ότι πιστεύουν στις δυνάμεις σου, έστω και αν αυτές είναι δυσδιάκριτες. Σίγουρα αυτό θα κάνει τον μαθητή σας να θέλει να προσπαθεί όλο και περισσότερο για επιβεβαιώσει τη θετική σας προσδοκία!
* **Μη Αγχογόνοι Τρόποι Εργασίας:** Μην τον υπερφορτώνετε με γραφική δουλειά για το σπίτι. Μ' αυτό τον τρόπο δε θα 'χει ελεύθερο χρόνο για τίποτα άλλο. 'Όποτε είναι δυνατόν, ενθαρρύνετε την παρουσίαση της εργασίας του με τρόπους μη αγχογόνους, αλλά δημιουργικούς (π .χ. παρουσίαση μιας μελέτης ή ενός προγράμματος στον ηλεκτρονικό υπολογιστή).
* **Μεγαλύτερη κατανόηση:** Προσπαθήστε να κατανοήσετε και να κρίνετε με επιείκεια την έλλειψη οργάνωσης που μπορεί να χαρακτηρίζει την εργασία του, τη συμπεριφορά ή ακόμα και την εμφάνιση του.

Η υλοποίηση των παραπάνω προτάσεων για τη σωστή εκπαίδευση των μαθητών με δυσλεξία, προϋποθέτει οι καθηγητές να διαθέτουν εξυπνάδα, χιούμορ, ευκαμψία διδακτικών μεθόδων και στρατηγικών, ευαισθησία, υπομονή και πλήρη γνώση του τι θα διδαχτεί, πώς και γιατί.

Έχει διεθνώς υποστηριχτεί πως το μεγαλύτερο ποσοστό των μαθητών έχει τη νοημοσύνη, την ικανότητα και τον ενθουσιασμό να προοδεύσει σχολικά αν αντιμετωπιστεί με το σωστό τρόπο. Κι οπωσδήποτε, δεν υπάρχει μεγαλύτερη ικανοποίηση για τον εκπαιδευτικό, από το να δει τους κόπους του ν’ αμείβονται, παρακολουθώντας τη σχολική πρόοδο του δυσλεξικού μαθητή του, τη σχολική και κοινωνική του ενσωμάτωση και την επιτυχή ένταξη του στην ενεργό ζωή του ενήλικα.

Κλείνοντας, πρέπει να αναφερθεί ότι για την αντιμετώπιση των δυσλεξικών μαθητών δεν αρκεί μόνο η ευαισθητοποίηση των εκπαιδευτικών, αλλά χρειάζεται και συνεχής ενημέρωση και επιμόρφωση, ώστε να αντιμετωπίζεται το θέμα με επιτυχία, διότι και οι μαθητές αυτοί έχουν δικαίωμα στη μόρφωση και στην εκπαίδευση γενικά. Επίσης, ίσως είναι άδικο για τους δυσλεξικούς μαθητές να τους αξιολογούμε ισότιμα με τους υπόλοιπους, εάν δεν έχουμε κάνει κάτι το ιδιαίτερο γι’ αυτούς!

"Αν κάποιος δεν βαδίζει με το ίδιο βήμα με τους συντρόφους του ίσως να είναι επειδή ακούει ένα άλλο τυμπανιστή. Άστον να βηματίζει με τη μουσική που ο ίδιος ακούει ανεξάρτητα από το μέτρο της και πόσο απομακρυσμένη είναι."
(H.D. THEOREAU. 1817/1862).

*Κουράστηκα*

*και δεν μπορώ να τα καταφέρω όλα*

*όταν βιάζεσαι*

*και θέλεις να βιάζομαι και εγώ.*

*Τότε το κάθε τι*

*παίρνει πολύ περισσότερο χρόνο.*

*Μπορώ να κάνω πολύ περισσότερα*

*από όσα πιστεύεις*

*όταν μου επιτρέπεις να το κάνω*

*με τον τρόπο που θέλω εγώ.*

*Από  το «Ποιήματα για όλους» του Benkt-Erik Hedin*